FI Euroopan unionin virallinen lehti CE 78/850

(2004/C 78 E/0903)

KIRJALLINEN KYSYMYS E-3698/03

esittäjä(t): Torben Lund (PSE) komissiolle

(10. joulukuuta 2003)

Aihe: Ajoverkkokiellon ja elinympäristödirektiivin rikkominen

CNN:n uutisten verkkosivuilla kerrottiin 24. marraskuuta 2003, että kymmenet tuhannet delfiinit kuolevat sen vuoksi, että Välimeren alueen kalastajat käyttävät laittomia ajoverkkoja. Delfiinien lisäksi näihin ajoverkkoihin kuolee haikaloja ja kilpikonnia.

CNN:n mukaan ajoverkkokieltoa rikkovat sekä ranskalaiset että italialaiset kalastajat, jotka näyttävät siis rikkovan 8. kesäkuuta 1998 annettua neuvoston asetusta (EY) N:o 1239/98 (1) tietyistä kalavarojen teknisistä säilyttämistoimenpiteistä annetun asetuksen (EY) N:o 894/97 (2) muuttamisesta sekä elinympäristödirektiivin 12 artiklan 4 kohtaa.

Jos komissio voi vahvistaa CNN:n tiedot oikeiksi, mihin toimiin komissio aikoo ryhtyä mainittujen tietojen perusteella, ja milloin se aikoo puuttua mainittuun toimintaan? Katsooko komissio, että edellä mainittu toiminta on voimassa olevan EU:n lainsäädännön mukaista? Mitä seurauksia kalastajille aiheutuu, kun he paljastuvat kiellettyjen ajoverkkojen käyttäjiksi? Miten komissio luulee muiden jäsenvaltioiden kalastajien suhtautuvan mainittuihin rikkomuksiin ja motivoituvan omalta osaltaan noudattamaan EU:n säädöksiä?

CNN:n tietojen mukaan vähintään 75 ranskalaista ja vähintään 100 italialaista kalastusalusta pyytää laittomasti ajoverkoilla. On skandaali, jos komissio ei heti puutu tähän toimintaan, jotta useampia delfiinejä saataisiin pelastettua.

Franz Fischlerin komission puolesta antama vastaus

(21. tammikuuta 2004)

Vaikka komissiolla ei ole tietoa Cable News Network -yhtiön (CNN:n) verkkosivuilla 24. marraskuuta 2003 esitetyistä uutisista, joihin parlamentin jäsen viittaa, se on kuitenkin tietoinen siitä, että tietyt yhteisön alukset käyttävät ajoverkkoja Välimerellä. Komissio arvioi parhaillaan nykytilannetta, ja se on jo ottanut tämän kysymyksen osalta yhteyttä asiasta vastaaviin viranomaisiin.

Koska muuttavien kalojen pyydystäminen ajoverkoilla on kielletty, tiettyjen alusten Välimerellä harjoittama toiminta rikkoo yhteisön oikeutta. Kieltoa rikkoviin kalastajiin kohdistuu hallinnollisia ja rikosoikeudellisia seuraamuksia, jotka jäsenvaltioiden on pantava täytäntöön ja joita niiden on sovellettava elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa annetun asetuksen ja yhteiseen kalastuspolitiikkaan sovellettavasta valvontajärjestelmästä annetun asetuksen (3) mukaisesti.

Ei ole komission tehtävä pohtia, miten muut kalastajat ehkä suhtautuvat siihen, että tietyt alan ammattilaiset rikkovat yhteisön oikeutta. Komissio kuitenkin ryhtyy kaikkiin tarvittaviin toimiin varmistaakseen, että jäsenvaltiot valvovat kalastustoimintaa tehokkaasti eivätkä ainoastaan ajoverkkojen käytön vaan kaikkien elollisten vesiluonnonvarojen säilyttämistä ja hoitoa koskevien sääntöjen osalta.

(1) EYVL L 171, 17.6.1998, s. 1.

(2) EYVL L 132, 23.5.1997, s. 1.

(3) Neuvoston asetus (EY) N:o 2371/2002, annettu 20 päivänä joulukuuta 2002, elollisten vesiluonnonvarojen säilyttämisestä ja kestävästä hyödyntämisestä yhteisessä kalastuspolitiikassa (EYVL L 358, 31.12.2002) ja neuvoston asetus (EY) N:o 2847/93 yhteiseen kalastuspolitiikkaan sovellettavasta valvontajärjestelmästä (EYVL L 261, 20.10.1993). Asetus sellaisena kuin se on viimeksi muutettuna neuvoston asetuksella (EY) N:o 2846/98, annettu 17 päivänä joulukuuta 1998 (EYVL L 358, 31.12.1998).